̀ у́бѡ, є́же быва́етъ кромѣ̀ ну́жной потре́бы, препо́ною быва́етъ хотя́щему спасти́ся, си́рѣчь, всѐ є́же не слу́житъ ко спасе́нію душѝ, илѝ къ тѣле́сной жи́зни: занѐ не бра̂шна, но чревобѣ́сіе є́сть ѕло̀: нижѐ имѣ̂нія, но пристра̂стія: нижѐ глаго́лы, но праздносло́віе: нижѐ сла̂дкая мі́ра, но невоздержа́ніе: нижѐ любы̀ ко свои̂мъ сѝ, но су́щее ѿ сегѡ̀ нерадѣ́ніе ѡ благоугожде́ніи бж҃іемъ: нижѐ ѻде́жды для прикры́тія то́чію и избѣжа́нія мра́за и зно́я, но изли̂шнія и многоцѣ̂нныя: нижѐ хра̂мины для избѣжа́нія то́чію съ рече́нными и навѣ́тникѡвъ, ѕвѣре́й же и человѣ̂къ, но двокрѡ́вныя и трекрѡ́вныя, вели̂кія же и многоиждивє́нныя: и не є́же имѣ́ти кому̀ ве́щь, но є́же имѣ́ти не въ ну́жную потре́бу: нижѐ кни̂ги имѣ́ти нестяжа́тєльнымъ, ѕло̀ є́сть: но є́же не имѣ́ти я̀ чте́нія ра́ди по бз҃ѣ: ни є́же имѣ́ти дру́ги, но имѣ́ти не су́щихъ къ по́льзѣ душѝ: нижѐ жена̀ ѕло̀ є́сть, но любодѣя́ніе: нижѐ бога́тство, но сребролю́біе: нижѐ віно̀, но пія́нство: нижѐ єсте́ственная я́рость, да́нная муче́нія ра́ди грѣха̀, но єгда̀ употребля́емъ ю̀ проти́ву подо́бныхъ человѣ́ковъ: нижѐ нача́льствіе, но любонача́ліе: нижѐ сла́ва, но славолю́біе, и го́ршее сегѡ̀ тщесла́віе: ни є́же добродѣ́тель стяжа́ти, но є́же мнѣ́тися имѣ́ти ю̀: нижѐ ра́зумъ, но мнѣ́тися бы́ти разу́мнымъ, и го́ршее сегѡ̀ є́же не вѣ́дѣти своегѡ̀ неразу́мія: нижѐ и́стинныйра́зумъ, но лжеимѣ́нный: нижѐ мі́ръ є́сть ѕо́лъ, но стра̂сти: нижѐ єстество̀, но чрезъ̑есте́ствєнная: нижѐ єдиноду́шіе: но на ѕлотворе́ніе и не ко спасе́нію душѝ быва́ющее: нижѐ у́ди тѣле́сніи, но си́хъ ѕлоупотребле́ніе, ниже́ бо да похотству́емъ, я̀же не подоба́етъ, бы́сть зрѣ́ніе, но да зря́ще созда̂нія, просла́вимъ ѿ ни́хъ творца̀, во є́же ше́ствовати до́брѣ на полє́зная душа́мъ и тѣлесе́мъ: нижѐ ушеса̀ для прія́тія клеветы̀ и буесло́вія, но слы́шанія ра́ди сло́ва бж҃ія и вся́кагѡ гла́са, єго́же слы́шимъ ѿ человѣ̂къ, пти́цъ и други́хъ, и си́хъ ра́ди прославля́ти творца̀: нижѐ ѡбоня́ніе разслабле́нія ра́ди душѝ: и ѡслабле́нія крѣ́пости єя̀ благово́ніемъ, я́коже глаго́летъ бг҃осло́въ, но для дыха́нія и прія́тія дарова́ннагѡ на́мъ ѿ бг҃а возду́ха, и прославле́нія єгѡ̀ сегѡ̀ ра́ди: безъ̑ сегѡ̀ никто́же мо́жетъ жи́ти тѣле́снѣ, ни человѣ́къ, ни ско́тъ